Осмият кръг в Контиолахти също се провежда при много студено време, което налага някои промени в програмата. Първият старт е смесена щафета, в която Нойнер не участва. В спринта тя прави една грешка от положение легнал, но с много силно ски бягане успява да изпревари Кайса Макарайнен (1 грешка) с 12,3 сек., Дария Домрачова (2 грешки) със 17 сек., Олга Зайцева (без грешка) с 31.1 сек. и да спечели шестата си победа за сезона в тази дисциплина. В преследването Магдалена прави общо четири грешки в стрелбата и не успява да задържи преднината си пред Макарайнен (1 грешка), завършвайки втора, на 35,9 сек. зад финландката. Лена обаче съумява да задържи втората позиция със силен финален спринт пред Дария Домрачова (4 грешки), с което успява да вземе частичен реванш на беларускинята за загубата в преследването в Хохфилцен по-рано през сезона и показва, че се намира в добра функционлана форма няколко седмици преди Световното първенство.